Bybelskool » 1 Johannes 4 – Wie in die liefde bly, bly in God en God bly in hulle
Die oortuiging dat Jesus God-mens is, help ons onderskei tussen die waarheid en die dwaling – vers 1-6
Johannes wil verseker dat elke kind van God kan onderskei dié dinge waarop dit regtig aankom. Veral met die invloed wat die leringe van valse profete in die gemeente kan hê. Hy gee dus 'n maatstaf aan die hand waarvan tussen die waarheid en die dwaling onderskei kan word: dit is hoe mense oor Jesus dink. Waar mense Jesus se Goddelike natuur saam met sy menslike natuur erken, kan 'n mens die gees van die waarheid herken. Waar enige een van dié twee nature ontken word, kan 'n mens die gees van die dwaling herken.
Daarom moedig hy gelowiges aan om nie maar net enigeen se "evangelie" op sigwaarde te aanvaar nie, maar dit te toets aan dié sentrale maatstaf: hoe oor die God-mens Jesus gedink word. Elkeen wat bely dat Jesus Christus as mens gekom het, is uit God. Elkeen wat dit nie doen nie, adem die gees van die antichris.
Daarom hoef gelowiges ook nie vreesagtig te wees oor verkeerde leringe hieroor nie, want "Hy wat in julle is, is groter as hy wat in die wêreld is." Uit die oortuigings oor Jesus kan gelowiges ook agterkom wie saam met hulle "uit God" is en wie nie. Dit bring sekerheid en oortuiging.
Dit laat 'n mens besef dat die onderskeid tussen die waarheid en die dwaling nie in ons perspektiewe oor randkwessies lê nie – hoe ons oor allerlei dinge in die kerk of die wêreld dink nie. Die spilpunt waarom alles draai, is die oortuigings oor Jesus, nie eers in die eerste plek oor die Vader of die Heilige Gees nie, maar oor Jesus. Hy is óf die Een wat God en mens bymekaarbring, óf nie. Alles hang af van wat ons daaroor dink. Hy bring ons in kontak met God die Vader. Hy gee ons die salwing van die Heilige Gees. Hy moet dus ook die fokus van ons geestelike lewe wees.
Hoe Johannes hier te werk gaan, is baie diepsinnig. 'n Mens kan die fokus op Jesus (vers 1-6) eintlik vertaal en verstaan as 'n fokus op die liefde (vers 7-21), want die liefde is uit God, soos Jesus ook uit God is. Die diepste motivering vir ons liefde vir mekaar, kom dus ook van hierdie punt af. Dit is omdat Jesus die liefde "uit God" is, dat ons ander kan liefhê. Soos ons al hoe meer in God bly en diep van God se liefde in Jesus bewus word, bly ons nie net in die liefde nie, maar raak dit ook al hoe meer 'n werklikheid dat dié liefde in ons bly. Soos ons dus die fokus is van God se liefde, soos Jesus God se gawe aan ons is, só word medegelowiges die fokus van ons liefde en word ons God se gawe aan hulle.
Hierdie liefde van God is op sy beste geopenbaar in die gawe van God se "eniggebore Seun" sodat ons deur Hom kan lewe. Dit is daarom ook nie óns liefde vir God wat die deurslag gee in ons verhouding met Hom nie, maar Sý liefde vir ons. Dié liefde het 'n plan gemaak met ons sonde, deurdat Jesus die soenoffer daarvoor was en ons in 'n verhouding met God gebring het.